  Майя Бывальцева Удмуртиысь куасэн бызьылӥсь Максим Вылегжанин, Россиысь эшшо кӧня ке спортсменъёс сямен ик, 2014-тӥ арын Сочиын Олимпи шудонъёс дыръя допинглы пумитъяськон куронъёсты тӥямен янгыше уськытэмын. Россиысь Куасэн бызьылонъя федерацилэн кивалтӥсез Елена Вяльбе вылэ чӧлскыса, со сярысь ивортэ «Интерфакс». Кызьы ивортэмын Россиысь Куасэн бызьылонъя федерацилэн сайтаз, Калыккуспо олимпи комитет Вылегжанинэз Олимпиадаослэсь пыраклы палэнтон сярысь пумкылъян кутӥз. Озьы ик Шарканысь спортсменлэн Сочиын Олимпи шудонъёсын возьматэм результатъёсын зэмтэмен лыдъямын. Озьыен, со куинь азвесь медальзэ ыштӥз.   Сыӵе ик кылкутон Александр Легковлы, Евгений Беловлы, Алексей Петуховлы, Евгения Шаповаловалы но Юлия Ивановалы юнматэмын. Азьвылгес Елена Вяльбе вераз вал, Россиысь Куасэн бызьылонъя федераци Калыккуспо олимпи комитетлэн пуктэтэзъя Спортъя арбитраж судэ вазиськоз шуыса. Тодэ вайытом, Максим Вылегжанинэз но Россиысь эшшо кӧнязэ ке куасэн бызьылӥсьёсты ӵошатсконъёслэсь палэнтӥзы Допинглы пумитъяськонъя дунневыл агентстволэн эрико ӧриезлэн кивалтӥсезлэн Стив Макларенлэн докладэз бере, кытын со Россиысь спортсменъёсты Сочиын Олимпиада дыръя допинг кутэмен янгыше уськытӥз. Тегъёс: Спорт МаксимВылегжанин Удмуртия куасэнбызьылон допинг куас  